R.E.M. (skupina)

**R. E. M.** bola americká rocková skupina z Athens v štáte Georgia. Spevák Michael Stipe, gitarista Peter Buck, basgitarista Mike Mills a bubeník Bill Berry ju založili v roku 1980. Prvotný záujem si R. E. M., jedna z najpopulárnejších alternatívnych rockových kapiel, vyslúžila vďaka Buckovmu zvučnému gitarovému štýlu plnému arpegií a Stipeovmu zastretému spevu. Prvý singel, *[[Radio Free Europe]]*, vydali v roku 1981 cez nezávislé vydavateľstvo Hib-Tone. V roku 1982 nasledovala EP *[[Chronic Town]]*, prvá nahrávka vo vydavateľstve I.R.S. Records. V roku 1983 vydali kritikmi uznávaný album *[[Murmur]]* a v nasledujúcich rokoch si budovali reputáciu prostredníctvom ďalších  nahrávok, neustáleho koncertovania a podpore od univerzitného rádia. Po úspešných rokoch v undergrounde dosiahli v roku 1987 singlom *[[The One I Love]]* aj mainstreamový úspech. V roku 1988 uzavreli zmluvu s Warner Bros. Records a počas koncertovania v obrovských štadiónoch po celom svete hájili politické a environmentálne záujmy.

Začiatkom 90-tych rokov, keď zaznamenal alternatívny rock obrovský mainstreamový úspech, ich kapely ako Nirvana a Pavement vnímali ako priekopníkov žánru. V tom čase vydali R.E.M dve z komerčne najúspešnejších nahrávok, vďaka ktorým si okamžite zabezpečili slávu na celom svete, *[[Out of Time (album)|Out of Time]]* (1991) a *[[Automatic for the People]]* (1992). V nahrávkach sa odklonili od svojho zaužívaného zvuku. Album *[[Monster]]* z roku 1994 predstavoval návrat k rockovejšiemu zvuku, no úspech kapely neutíchal. Na podporu albumu sa vydali na prvé turné za šesť rokov. Zmarili ho však zdravotné problémy troch z členov. V roku 1996 uzavreli s Warner Bros. novú zmluvu, na 80 miliónov amerických dolárov, čo bola najdrahšia nahrávacia zmluva v histórii. Album *[[New Adventures in Hi-Fi]]* z roku 1996 mal síce úspech u kritikov, no komerčne si nepočínal tak dobre ako sa očakávalo. V ďalšom roku odišiel Bill Berry zo skupiny. Buck, Mills a Stipe pokračovali ako trio, uskutočnili zmeny v hudobnom štýle a sprevádzaní zmesou kritického a komerčného úspechu pokračovali v kariére aj v nasledujúcom desaťročí. V roku 2007 ich uviedli do Rockenrolovej siene slávy. R.E.M. sa v priateľskom duchu rozišli v septembri 2011, čo ohlásili na svojej internetovej stránke.

## História
### Vznik: 1980 – 1981

Michael Stipe sa s Peterom Buckom zoznámil v januári 1980 v athenskom obchode s platňami, kde Buck pracoval. Prišli na to, že majú rovnaký hudobný vkus, najmä čo sa týka punk rocku a protopunkových umelcov ako Patti Smith, Television a The Velvet Underground. Stipe povedal: „Ukázalo sa, že som si kupoval všetky platne, ktoré si (Buck) odkladal pre seba.“ Stipe s Buckom na Georgijskej univerzite čoskoro stretli Mikea Millsa a Billa Berryho, ktorí spolu hrali už od stredoškolských čias. Štvorica sa rozhodla spolupracovať na niekoľkých piesňach. Neskôr sa Stipe vyjadril, že „za tým nebol žiadny veľký plán.“  Ešte nepomenovaná kapela skúšala spolu niekoľko mesiacov a prvý koncert odohrala 5. apríla 1980 na kamarátovej narodeninovej oslave v episkopálnom kostole v Athens. Po zvážení názvov ako *Twisted Kites*, *Cans of Piss* a *Negro Wives* sa zhodli na názve *R.E.M.*, ktorý Stipe náhodne vybral zo slovníka.

Členovia skupiny nakoniec zanechali štúdiá, aby sa mohli plne sústrediť na rozvoj skupiny. Manažérom sa im stal Jefferson Holt, predavač z obchodu s platňami, ktorý bol z vystúpenia R.E.M. v jeho rodnom meste Chapel Hill v Severnej Karolíne taký unesený, až sa presťahoval do Athens. V Athens a okolí zaznamenala skupina takmer okamžitý úspech. Na vystúpenia lákala stále viac ľudí, čo vyvolalo rozhorčenie u athenskej hudobnej scény. V priebehu nasledujúceho roku a pol koncertovali R.E.M. po Spojených štátoch. Uskutočniť turné bolo v tom čase náročné, keďže zatiaľ neexistoval koncertný okruh pre alternatívne rockové skupiny. Presúvali sa v starej modrej dodávke s Holtom za volantom a členovia mali na jedlo 2 doláre denne.

V lete 1981 nahrali *R.E.M.* v nahrávacom štúdiu Drive-In Studios producenta Mitcha Eastera vo Winston-Saleme v Severnej Karolíne svoj prvý singel, Radio Free Europe. Vydali ho cez miestne nezávislé vydavateľstvo Hib-Tone s počiatočným počtom tisíc kópií. Rozpredali sa rýchlo, no aj napriek limitovanému vydaniu zožal singel uznanie u kritikov a ''The New York Times'' ho zaradil medzi desiatku najlepších singlov roka.

### I.R.S. Records a kultový úspech: 1982 – 1986

S Mitchom Easterom nahrali v októbri 1981 EP Chronic Town a chystali sa ju vydať v novom nezávislom vydavateľstve Dasht Hopes. Demonahrávka z prvého nahrávania s Easterom, ktorá bola v obehu už celé mesiace, sa však ocitla v rukách I.R.S. Records. V prospech tohto vydavateľstva odmietla kapela preddavky od vydavateľstva RCA Records, s ktorým uzavrela zmluvu v máji 1982. Chronic Town, prvú celoamerickú nahrávku, vydalo I.R.S. v auguste toho istého roka. V kladnej recenzii *[[NME]]* bol vyzdvihnutý tajomný ráz piesní a končila sa slovami: „R.E.M. znejú pravdivo a je skvelé počuť niečo také nenútené a rafinované.“

Za producenta debutového albumu zvolili I.R.S Stephena Haguea. Skupina však nesúhlasila s Hagueovým lipnutím na technickej dokonalosti, a tak požiadala vydavateľstvo, aby jej dovolilo nahrávať s Easterom. I.R.S. pristúpilo na „skúšobné“ nahrávanie, povolilo skupine návrat od Severnej Karolíny a nahratie piesne *Pilgrimage* s Easterom a jeho kolegom, producentom Donom Dixonom. Po vypočutí nahrávky umožnili skupine nahrať s Dixonom a Easterom celý album. Zlá skúsenosť s Hagueom primäla skupinu nahrávať formou odmietania. Aby svojej hudbe dodali nadčasový šmrnc, odmietali rockové klišé, akými sú gitarové sóla a syntetizátory obľúbené v danej dobe. Hotový album, *[[Murmur]]*, sa po vydaní v roku 1983 stretol s nadšením kritiky. Časopis ''Rolling Stone'' ho označil za album roka a v albumovom rebríčku Billboard sa umiestnil na 36. mieste. Hlavný singel, nanovo nahratá pieseň *Radio Free Europe*, dosiahla v roku 1983 78. miesto singlového rebríčka Billboard. Napriek kladným reakciám sa z albumu Murmur predalo len 200 000 kópií, čo podľa Jaya Boberga z I.R.S. nesplnilo očakávania.

Prvé celonárodné televízne vystúpenie odohrali v októbri 1983 v relácii ''Late Night with David Letterman''. Zaznela v nej dovtedy nepomenovanú pieseň, ktorú neskôr nazvali *So. Central Rain (I'm Sorry)*. Tá sa stala prvým singlom z druhého albumu, Reckoning (1984). Aj pri tomto albume spolupracovali s Easterom a Dixonom a u kritikov si opäť vyslúžili uznanie. Podľa Matta Snowa z *[[NME]]* *[[Reckoning]]* „dokazuje, že *R.E.M* sú jednou z najstrhujúcejších kapiel na svete“. Napriek tomu, že sa v americkom albumovom rebríčku vyšvihol až na 27. miesto (čo bolo pre kapelu zo žánru college rock v tom čase neobvykle vysoké umiestnenie), slabá hranosť a predajnosť v zámorí spôsobili, že sa v Spojenom kráľovstve nedostal vyššie ako na 91. miesto.

V treťom albume, *[[Fables of the Reconstruction]]* (1985), sa *R.E.M* vydali novým smerom. Na nahrávanie v Anglicku si namiesto Dixona a Eastera vybrali producenta Joea Boyda, ktorý mal za sebou spoluprácu s Fairport Convention a Nickom Drakom. Nahrávanie sa im zdalo nečakane náročné a mali zlú náladu pre chladné zimné počasie a zlé jedlo. Kapela sa vtedy takmer rozpadla. Pochmúrna nálada z nahrávania sa nakoniec preniesla aj do albumu. V textoch vytváral Stipe príbehy v štýle južanskej mytológie (Southern Mythology). V rozhovore z roku 1985 uviedol, že ho inšpirovala „predstava starcov, ktorí sedia okolo ohňa a rozprávajú... legendy a povesti svojim vnúčatám“. *[[Fables of the Reconstruction]]* nezaznamenal v Európe úspech a od kritikov sa dočkal zmiešaných reakcií. Niektorí ho totiž označovali za pochmúrny a nekvalitne nahratý. Mainstreamové rádiá ho, podobne ako predošlé nahrávky, zväčša odignorovali a predstaviteľov I.R.S. začal znechucovať nezáujem skupiny o dosiahnutie mainstreamového úspech.

Na tvorbu štvrtého albumu si R.E.M. najali Dona Gehmana, producenta Johna Mellencampa. Výsledkom bol album *[[Lifes Rich Pageant]]* (1986). Dominantným bol na ňom Stipov spev. V rozhovore pre ''Chicago Tribute'' Peter Buck povedal: “Michael sa neustále zlepšuje v tom, čo robí a naberá tiež na sebadôvere. Myslím, že sa to odzrkadľuje aj v jeho hlase." Album sa predával oveľa lepšie ako *[[Fables of the Reconstruction]]* a dostal sa na 21. miesto v rebríčku Billboard. Singel *[[Fall on Me]]* sa dočkal podpory komerčných rádií a skupina dostala za predaj 500 000 kópií prvú zlatú platňu. R.E.M. si udržiavali podporu amerických univerzitných rádií, ale začali sa presadzovať aj v mainstreamových formátoch. Stále im však chýbalo umiestnenie v rádiách z kategórie Top 40. Po úspechu *[[Lifes Rich Pageant]]* vydalo I.R.S *[[Dead Letter Office]]*, kompiláciu piesní, ktoré skupina nahrala pri tvorbe albumu. Mnohé z nich vyšli ako B-strany alebo sa predtým vydania nedočkali. Krátko nato dalo I.R.S. dokopy zbierku hudobných videí (okrem *[[Wolves, Lower]]*) a vznikol tak film *[[Succumbs]]*.

### Prelom: 1987 – 1990
Don Gehman sa na produkovaní piateho albumu podieľať nemohol, preto na prácu navrhol Scotta Litta. Ten produkoval ďalších 5 albumov skupiny. V textoch piesní z albumu *[[Document]]* (1987) Stipe otvorene vyjadril politické stanoviská. Najzjavnejšie je to v piesňach *[[Welcome to the Occupation]]* a *[[Exhuming McCarthy]]*, v ktorých reagoval na konzervatívne politické ovzdušie 80-tych rokov, kedy bol prezidentom Ronald Reagan. V recenzii pre ''The New York Times'' Jon Pareles napísal: „*[[Document]]* je trúfalý a vzdorovitý. Ak sú *R.E.M.* na pokraji prechodu od kultového statusu k masovej popularite, album dokazuje, že sa k nej prepracujú po svojom.“ *[[Document]] sa stal prelomovým albumom *R.E.M.* a singel *The One I Love* sa umiestnil v Top 20-ke v [[Spojené štáty|Spojených štátoch]], [[Spojené kráľovstvo|Spojenom kráľovstve]] a v [[Kanada|Kanade]]. Do januára 1988 sa skupine po prvýkrát podarilo predať milión kópií. Vo svetle prelomového úspechu označil časopis [[Rolling Stone]] na titulke v roku 1987 skupinu *R.E.M.* za najlepšiu americkú rockovú skupinu.

Znechutení nízkym predajom v zámorí opustili po vypršaní zmluvy vydavateľstvo I.R.S. a prešli do [[Warner Bros. Records]]. Iné vydavateľstvá im síce ponúkali viac peňazí, no pre Warner Bros. sa rozhodli kvôli prísľubu úplnej tvorivej slobody (údajne za 6-12 miliónov dolárov). I.R.S. vydali v roku 1988 výberovku *Eponymous* (vytvorenú s prispením skupiny), aby tak využili to, čo im zo spolupráce so skupinou ešte ostalo. Debutový album vo Warner Bros., *Green*, nahrali v roku 1988 v [[Nashville]] v štáte [[Tennessee]] a hudobne na ňom experimentovali. Zahŕňal rozmanitú škálu piesní od optimistickej skladby *Stand* (úspešnej v [[Spojené štáty|Spojených štátoch]]), až po politické a rockovejšie kúsky ako *Orange Crush* a *World Leader Pretend*, v ktorých sa zamerali na [[Vietnamská vojna|Vietnamskú]] a [[Studená vojna|Studenú vojnu]]. Z albumu *Green* predali celkovo 4 milióny kópií. Album predstavovali na ich najväčšom a vizuálne najpremyslenejšom turné. Využili počas neho zadnú projekciu a umelecké filmy. Po skončení turné k albumu *Green* sa členovia kapely rozhodli pre ročnú prestávku, vôbec prvú dlhšiu od vzniku kapely. V roku 1990 vydalo Warner Bros. kompiláciu hudobných videí z albumov *Document* a *Green* s názvom *Pop Screen*. O niekoľko mesiacov ju nasledoval film *Tourfilm* so zábermi zo živých vystúpení na Green World Tour.

===Žiadne turné a medzinárodný úspech: 1991 – 1993===
*R.E.M.* sa znovu zišli začiatkom 90-tych rokov, aby nahrali siedmy album, *Out of Time*. Na rozdiel od albumu *Green* na ňom často používali netradičné rockové nástroje, vrátane [[mandolína|mandolíny]], [[organ]]u a [[akustická gitara|akustickej gitary]], a to nielen pri dokončovaní nahrávok. Vydali ho v marci 1991 a bol prvým albumom skupiny, ktorý sa umiestnil na vrchole amerického aj britského rebríčka. Len v [[Spojené štáty|Spojených štátoch]] z neho predali 4,2 milióna kópií a do roku 1996 12 miliónov na celom svete. Hlavný singel, *Losing My Religion*, bol svetovým hitom, často ho hrávali v rádiách a videoklip bežal na [[MTV]]. V [[Spojené štáty|Spojených štátoch]] bol najvyššie postaveným singlom R.E.M., keďže sa v rebríčku [[Billboard]] dostal až na štvrté miesto. Mills po rokoch povedal: „Počas našej kariéry sa odohralo len málo zlomových udalostí, pretože sa všetko dialo postupne. Ak hovoríme o zlome, myslím, že najbližšie k nemu bola pieseň [[Losing My Religion]]. Aj z druhého singlu, *Shiny Happy People* (jednej z troch piesní, ktoré na nahrávke spieva aj [[Kate Pierson]] z athenskej kapely *The B-52´s*), sa stal hit. V [[Spojené štáty|Spojených štátoch]] sa vyšplhal na desiatu a v [[Spojené kráľovstvo|Spojenom kráľovstve]] na šiestu priečku. Prostredníctvom nahrávky *Out of Time* si R.E.M. v roku 1992 vyslúžili sedem nominácii na [[Grammy]], čo bol v tom roku najvyšší počet. Tri z nich premenili na výhru: za najlepší alternatívny album, najlepšie video k piesni *Losing My Religion* a najlepšie popové vystúpenie, taktiež k piesni *Losing My Religion*. K albumu *Out of Time* neuskutočnili turné. Namiesto neho odohrali sériu ojedinelých koncertov, vrátane vystúpenia v relácii [[MTV Unplugged|*MTV Unplugged*]]. Ku každej z piesní vytvorili video a vydali ich vo filme *This Film Is On*.

V roku 1991 sa po niekoľkomesačnej pauze vrátili do štúdia, aby nahrali nový album. *Automatic for the People* vydali koncom roku 1992. Po jemnejšom albume *Out of Time* síce plánovali tvrdší rockový kúsok, no podľa [[Melody Maker]] je melancholický album *Automatic for the People* „ (zdá sa) na ešte útrpnejšiu nôtu“. Na albume sa venovali témam straty a oplakávania, ktoré podľa Bucka vychádzali z „pocitu, že... vám ťahá na tridsiatku“. Aranžmán na niekoľko piesní pochádza od basgitaristu zo skupiny [[Led Zeppelin]],  [[John Paul Jones|Johna Paula Jonesa]]. *Automatic for the People* viacerí kritici (ale aj Buck a Mills) považovali za najlepší album skupiny. V britskom a americkom rebríčku sa umiestnil na prvom a druhom mieste a nachádzajú sa na ňom piesne *Drive*, *Man on the Moon* a *Everybody Hurts*, ktoré sa umiestnili medzi singlami z top 40 v americkom rebríčku. Predalo sa z neho viac ako pätnásť miliónov kópií. Ani vtedy sa však nevydali na turné, čo v kombinácii so Stipovým vzhľadom vyvolalo dohady o tom, že spevák umiera alebo je HIV pozitívny. Skupina to však vehementne poprela.

===Návrat k turné a neutíchajúci úspech: 1994 – 1996===
Po dvoch pomalých albumoch uzrel v roku 1994 svetlo sveta *Monster*. Buck ho označil za „v úvodzovkách rockovú nahrávku“. Na rozdiel od predošlých na nej použili distorziu gitár, minimálny overdubbing a punc [[glam rock|glam rocku]] zo 70-tych rokov. Po *Out of Time* dosiahol na prvé priečky v Spojenom kráľovstve a USA aj *Monster*. Celkovo sa z neho predalo približne 9 miliónov kópií. Single *What's the Frequency, Kenneth?* a *Bang and Blame* boli však poslednými piesňami skupiny v americkej top 40-ke. V britských rebríčkoch sa však vyšvihli až do prvej tridsiatky. V roku 1995 vydalo [[Warner Bros.]] hudobné videá k albumu *Monster* a *Automatic for the People* pod názvom *Parallel*.

V januári 1995 sa *R.E.M.* vybrali na prvé turné za šesť rokov. Prinieslo im síce komerčný úspech, no nemali to vtedy ľahké. Z dôvodu mozgovej aneuryzmy Berry skolaboval 1. marca na pódiu v [[Lausanne]] vo [[Švajčiarsko|Švajčiarsku]]. Okamžite podstúpil operáciu a do mesiaca sa úplne uzdravil. No tým sa séria zdravotných ťažkostí na turné *Monster Tour* len začala. Millsovi museli v júli operovať brušnú oblasť, aby odstránili črevný zrast a o mesiac neskôr Stipeovi operovali [[Brušná prietrž|pruh]]. Napriek problémom nahrali na turné väčšinu nového albumu. Vystúpenia si zaznamenávali a nahrávky použili ako základ pre nový album. Posledné tri vystúpenia nafilmovali a vydali vo forme domáceho videa pod názvom *Road Movie*.

V roku 1996 znovu podpísali zmluvu s [[Warner Bros. Records]], údajne za 80 miliónov dolárov (skupina neustále tvrdila, že toto číslo vymysleli médiá), čo bola dovtedy najväčšia nahrávacia zmluva v dejinách. Album *New Adventures in Hi-Fi* z roku 1996 debutoval v [[Spojené štáty|Spojených štátoch]] na druhom a vo [[Spojené kráľovstvo|Spojenom kráľovstve]] na prvom mieste. Päť miliónov predaných kópií však značilo odklon od komerčného úspechu, aký zažívali v posledných piatich rokoch. Christopher John Farley z časopisu *Time* pripisoval nižšiu predajnosť slabnúcej sile [[alternatívny rock|alternatívneho rocku]] v komerčnej oblasti. V tom istom roku ukončili spoluprácu s manažérom Jeffersonom Holtom. Údajným dôvodom boli obvinenia členky domácej kancelárie skupiny v Athens zo sexuálneho obťažovania. Manažérskych povinností sa zhostil právnik skupiny, Bertis Downs.

==Kampane a aktivizmus==
Členovia *R.E.M.* upozorňovali počas pôsobenia na sociálne a politické problémy. Podľa [[Los Angeles Times|*Los Angeles Times*]] boli považovaní za jednu z „najliberálnejších a politicky najkorektnejších rockových skupín“ v Amerike. V politických názoroch boli „na rovnakej vlne“ a zdieľali liberálne a progresívne zmýšľanie. Mills pripustil, že občas nastali nezhody ohľadom toho, aké ciele by mali podporiť, no zhodli sa na tom, že „Z rešpektu voči tým, ktorí nesúhlasia, sme diskusie držali pod pokrievkou. Jednoducho sme nechceli ukázať, v čom sa naše názory rozchádzajú, aby to ľudia nemohli využiť na vlastné ciele.“ Buck v roku 1990 napríklad podotkol, že Stipe podporuje organizáciu [[People for the Ethical Treatment of Animals|Ľudia za etické zaobchádzanie so zvieratami]] (PETA), no zvyšok skupiny nie.

*R.E.M.* pomáhali zbierať peniaze na ochranu životného prostredia, podporu žien a ľudských práv. Takisto sa zapájali do kampaní na propagáciu volebnej registrácie. Stipe informoval počas turné k albumu [[Green]] o pálčivých sociálnych a politických otázkach. Koncom 80-tych a v 90-tych rokoch skupina (a najmä Stipe) stále viac využívala vysielanie celonárodnej televízie, aby dala do povedomia závažné problémy. V roku 1991, počas [[MTV Video Music Awards]], predviedol Stipe napríklad poltucet tričiek s nápismi ako „dažďový prales“, „láska nepozná farby“ a okamžitá kontrola zbraní“.

*R.E.M.* napomáhali zvýšiť povedomie o [[Aun Schan Su Ťij]] a porušovaní ľudských práv v [[Barma|Barme]]. Spolupracovali vtedy s Kampaňou za slobodu (Freedom Campaign) a americkou Kampaňou za Barmu (Campaign for Burma). Stipe natočil v roku 1988 reklamy na podporu demokratického prezidentského kandidáta, guvernéra z [[Massachusetts]], [[Michael Dukakis|Michaela Dukakisa]], ktorý kandidoval proti vtedajšiemu viceprezidentovi, [[George H. W. Bush|Georgeovi H. W. Bushovi]]. V roku 2004 sa skupina podieľala na turné Voľte zmenu ([[Vote for Change]]) s cieľom podporiť demokratického prezidentského kandidáta, [[John Kerry|Johna Kerryho]]. Keďže takýto politický postoj prichádzal od bohatej rockovej skupiny so zmluvou v nahrávacej spoločnosti, ktorú vlastnila nadnárodná korporácia, vyvolalo to kritiku editora časopisu [[Časopis Q|Q]], [[Paul Du Noyer|Paula Du Noyera]]. Skupinu kritizoval za „celebritný liberalizmus“ a povedal, že „zaujímajú absolútne bezbolestný spôsob rebélie. Vôbec nič im nehrozí, ešte si aj posilnia lojalitu fanúšikov.“

*R.E.M.* sa počnúc koncom 80-tych rokov zapájali do lokálnej politiky rodného mestečka Athens v štáte [[Georgia]]. Buck v roku 1987 povedal pre časopis Sounds: „Michael neustále hovoril: Mysli lokálne, konaj lokálne. V rodnom meste sme toho urobili veľa, aby sme ho zlepšili.“ Skupina často venovala prostriedky na pomoc lokálnym charitám a na renováciu a ochranu historických budov v meste. V 90-tych rokoch napomohol politický vplyv R.E.M. k tomu, aby sa [[Gwen O'Looney]] stala dvojnásobnou starostkou mesta.

== Členovia ==
* [[Bill Berry]], [[bicie]]
* [[Peter Buck]], [[gitara]] 
* [[Mike Mills]], [[basgitara]] 
* [[Michael Stipe]], [[spev]]

== Diskografia ==

* [[1982]]: *Chronic Town*
* [[1983]]: *Murmur*
* [[1984]]: *Reckoning*
* [[1985]]: *Fables of the Reconstruction*
* [[1986]]: *Lifes Rich Pageant*
* [[1987]]: *Document*
* [[1987]]: *Eponymous*
* [[1988]]: *Green*
* [[1991]]: *Out of Time*
* [[1992]]: *Automatic for the People*
* [[1994]]: *Monster*
* [[1996]]: *New Adventures in Hi-Fi*
* [[1998]]: *Up*
* [[2001]]: *Reveal*
* [[2003]]: *In Time: The Best of R.E.M. 1988–2003*
* [[2004]]: *Around the Sun*
* [[2008]]: *Accelerate*
* [[2011]]: *Collapse into Now''

## Referencie

## Literatúra
* 

## Iné projekty

## Externé odkazy
* Oficiálny web

## Zdroj


Kategória:Alternatívnorockové hudobné skupiny USA
Kategória:Držitelia ceny Brit Award
Kategória:Držitelia ceny Grammy
Kategória:Collegerockové hudobné skupiny
Kategória:Janglepopové hudobné skupiny
Kategória:Hudobné skupiny z 1980
Kategória:Rock and Roll Hall of Fame
Kategória:Hudobné skupiny ukončené v roku 2011
Kategória:Interpreti Warner Bros. Records
Kategória:Interpreti Capitol Records